17)

Cuirtear isteach an Teideal seo a leanas: ‘TEIDEAL 5 ACHOMHAIRC I gCOINNE BHREITHEANNA AN BHINSE UM SHEIRBHÍS SHIBHIALTA AN AONTAIS EORPAIGH Airteagal 137 § 1 Tabharfar achomharc trí fhógra achomhairc a thaisceadh i gClárlann na Cúirte Céadchéime nó i gClárlann Bhinse na Seirbhíse Sibhialta. § 2 Cuirfidh Clárlann Bhinse na Seirbhíse Sibhialta láithreach chuig Clárlann na Cúirte Céadchéime na páipéir a bhaineann leis an gcás céadchéime agus, nuair is iomchuí, an t-achomharc. Airteagal 138 § 1 Beidh san fhógra achomhairc: (a) ainm agus seoladh an achomharcóra; (b) ainmneacha na bpáirtithe eile sna himeachtaí os comhair Bhinse na Seirbhíse Sibhialta; (c) na pléadálacha dlí agus na hargóintí dlíthiúla ar a bhfuiltear ag seasamh; (d) saghas an ordaithe arna lorg ag an achomharcóir. Beidh feidhm ag Airteagail 43 agus 44(2) agus (3) maidir le hachomhairc. § 2 Beidh breith Bhinse na Seirbhíse Sibhialta is ábhar don achomharc i gceangal leis an bhfógra. Sonrófar san fhógra an dáta a gcuirtear in iúl don achomharcóir an bhreith a bhfuil achomharc á dhéanamh ina coinne. § 3 Mura gcomhlíonfaidh fógra achomhairc Airteagal 44(3) ná mír 2 den Airteagal seo, beidh feidhm ag Airteagal 44(6). Airteagal 139 § 1 Féadfar a iarraidh san achomharc: (a) breith Bhinse na Seirbhíse Sibhialta a chur ar ceal go hiomlán nó go páirteach; (b) an saghas céanna ordaithe go hiomlán nó go páirteach a bhíothas a lorg ag an gcéad chéim, agus ní dhéanfar saghas eile ordaithe a lorg. § 2 Ní fhéadfar ábhar na n-imeachtaí os comhair Bhinse na Seirbhíse Sibhialta a athrú san achomharc. Airteagal 140 Seirbheálfar an fógra achomhairc ar na páirtithe uile sna himeachtaí os comhair Bhinse na Seirbhíse Sibhialta. Beidh feidhm ag Airteagal 45. Airteagal 141 § 1 Féadfaidh aon pháirtí sna himeachtaí os comhair Bhinse na Seirbhíse Sibhialta frithaighneacht a thaisceadh laistigh de dhá mhí ón dáta a sheirbheáiltear an t-achomharc air. Ní fhadófar an tréimhse chun achomharc a thaisceadh. § 2 Beidh sa fhrithaighneacht: (a) ainm agus seoladh an fhreagróra; (b) an dáta a sheirbheáiltear fógra an achomhairc ar an bhfreagróir; (c) na pléadálacha dlí agus na hargóintí dlíthiúla ar a bhfuiltear ag seasamh; (d) saghas an ordaithe arna lorg ag an bhfreagróir. Beidh feidhm ag Airteagail 43 agus 44(2) agus (3). Airteagal 142 § 1 Féadfar a iarraidh sa fhrithaighneacht: (a) an t-achomharc a dhíbhe go hiomlán nó go páirteach, nó breith Bhinse na Seirbhíse Sibhialta a chur ar ceal go hiomlán nó go páirteach; (b) an saghas céanna ordaithe, go hiomlán nó go páirteach, a bhíothas a lorg ag an gcéad chéim, agus ní dhéanfar saghas eile ordaithe a lorg. § 2 Ní fhéadfaidh an fhrithaighneacht ábhar na n-imeachtaí os comhair Bhinse na Seirbhíse Sibhialta a athrú. Airteagal 143 § 1 Féadfar an fógra achomhairc agus an fhrithaighneacht a fhorlíonadh le freagra agus athfhreagra má mheasann an tUachtarán, ar iarratas ón achomharcóir laistigh de sheacht lá ón lá a sheirbheáiltear an fhrithaighneacht, go bhfuil gá le tuilleadh pléadála den sórt sin, agus má cheadaíonn sé go sainráite é, chun a chumasú don achomharcóir a dhearcadh a nochtadh nó chun bunús a sholáthar don bhreith ar an achomharc. Forordóidh an tUachtarán an dáta nach foláir an freagra a thíolacadh agus, tráth seirbheála na pléadála sin, an dáta nach foláir an t-athfhreagra a thíolacadh. § 2 Má aighnítear sa fhrithaighneacht gur ceart breith Bhinse na Seirbhíse Sibhialta a chur ar ceal go hiomlán nó go páirteach maidir le pléadáil dlí nach dtógtar san achomharc, féadfaidh an t-achomharcóir nó aon pháirtí eile freagra a thabhairt ar an bpléadáil sin amháin laistigh de dhá mhí ón lá a sheirbheáiltear an fhrithaighneacht atá i dtrácht. Beidh feidhm ag mír 1 maidir le haon phléadáil bhreise a thiocfaidh ón bhfreagra sin. Airteagal 144 Faoi réir na bhforálacha seo a leanas, beidh feidhm ag Airteagal 48(2), Airteagail 49, 50 agus 51(1), Airteagail 52, 55 go 64, 76a go 110, Airteagal 115(2) agus (3) agus Airteagail 116, 123, go 127 agus 129 maidir leis an nós imeachta os comhair na Cúirte Céadchéime i leith achomhairc ó bhreith Bhinse na Seirbhíse Sibhialta. Airteagal 145 Más léir go bhfuil an t-achomharc, go hiomlán nó go páirteach, doghlactha nó gan bhunús, féadfaidh an Chúirt Chéadchéime tráth ar bith, ag gníomhú di ar thuarascáil ón mBreitheamh is Rapóirtéir agus tar éis di tuairimí an Abhcóide Ghinearálta a éisteacht, an t-achomharc a dhíbhe go hiomlán nó go páirteach le hordú réasúnaithe. Airteagal 146 Ar thíolacadh na bpléadálacha dá bhforáiltear in Airteagal 141(1) agus, más iomchuí, in Airteagal 143(1) agus (2), féadfaidh an Chúirt Chéadchéime, ag gníomhú di ar thuarascáil ón mBreitheamh is Rapóirtéir agus tar éis di an tAbhcóide Ginearálta agus na páirtithe a éisteacht, a chinneadh breith a thabhairt ar an achomharc gan nós imeachta ó bhéal mura dtíolacfaidh ceann de na páirtithe iarratas ina leagtar amach na cúiseanna ar mian leis go n-éisteofaí é. Déanfar an t-iarratas a thíolacadh laistigh de thréimhse míosa ó tugadh fógra don pháirtí faoi chríoch an nós imeachta i scríbhinn. Féadfaidh an tUachtarán an tréimhse sin a fhadú. Airteagal 147 Cuirfear an réamhthuarascáil dá dtagraítear in Airteagal 52 faoi bhráid na Cúirte Céadchéime tar éis na pléadálacha dá bhforáiltear in Airteagail 141(1) agus 143(1) agus (2) a thaisceadh. Mura dtaiscfear na pléadálacha sin, beidh feidhm ag an nós imeachta céanna tar éis an tréimhse chun pléadálacha a thaisceadh a dhul in éag. Airteagal 148 Má tá an t-achomharc gan bhunús nó má tá bunús maith leis agus má thugann an Chúirt Chéadchéime féin breithiúnas sa chás, tabharfaidh an Chúirt Chéadchéime breith i dtaobh costas. Ní bheidh feidhm ag Airteagal 88 ach maidir le hachomhairc arna dtionscnamh ag institiúidí. De mhaolú ar Airteagal 87(2), féadfaidh an Chúirt Chéadchéime, in achomhairc arna dtionscnamh ag feidhmeannaigh nó ag seirbhísigh eile de chuid institiúide, a chinneadh go ndéanfar na costais a roinnt idir na páirtithe, más gá sin ar mhaithe le cothromas. Má tharraingítear siar achomharc, beidh feidhm ag Airteagal 87(5). Airteagal 149 Ní foláir iarratas ar idiragairt arna dhéanamh chun na Cúirte Céadchéime in imeachtaí achomhairc a thaisceadh laistigh de thréimhse míosa ó dháta foilsithe an fhógra dá dtagraítear in Airteagal 24(6).’